นายกรัฐมนตรี เน้นย้ำให้ดูแลประชาชนโดยคำนึงถึงความปลอดภัยและสุขภาพที่ดีเป็นสำคัญ
นายกรัฐมนตรี เน้นย้ำให้ดูแลประชาชนโดยคำนึงถึงความปลอดภัยและสุขภาพที่ดีเป็นสำคัญนางนฤมล ภิญโญสินวัฒน์ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ติดตามสถานการณ์ไวรัสโคโรนา ที่แพร่ระบาดอยู่ในขณะนี้ และให้ความสำคัญเป็นอย่างมากกับสุขภาพและสวัสดิภาพของประชาชน จึงเน้นย้ำให้นายอนุทิน ชาญวีรกูล รองนายรัฐมนตรีและรัฐมนตรีว่าการกระทรวงสาธารณสุข ทำหน้าที่ให้ดีที่สุด ซึ่งการประชุมเชิงปฏิบัติการการป้องกันและควบคุมการแพร่ระบาดไวรัสโคโรนาในประเทศไทย ระหว่าง 3 กระทรวง ที่ประชุมได้รายงานสถานการณ์ ตั้งแต่วันที่ 3 - 25 มกราคมที่ผ่านมา มีการตรวจคัดกรองพบผู้ป่วยแล้ว 8 ราย โดย 5 ใน 8 รายได้รับการรักษาจนหายเป็นปกติและส่งตัวกลับบ้านแล้ว ซึ่ง 1 ใน 5 เป็นคนไทย ส่วนอีก 3 คนยังคงรักษาตัวอยู่ในโรงพยาบาล แต่อาการดีขึ้นเป็นลำดับ ทั้งนี้ที่ประชุมยังฝากให้ทุกคนระมัดระวัง หากพบเห็นผู้ป่วยอย่าเข้าใกล้ ปฏิบัติตัวตามที่กรมควบคุมโรคแนะนำ มีการบูรณาการฐานข้อมูลไว้ที่เดียวกัน เพื่อป้องกันข้อมูลที่ทำให้สับสน ที่ศูนย์ปฏิบัติการภาวะฉุกเฉิน กระทรวงสาธารณสุข ทำหน้าที่แจ้งข่าวสารทุกวัน ดังนั้นขอให้ประชาชนติดตามข้อมูลที่ถูกต้องจากกระทรวงสาธารณสุขเป็นหลัก นอกจากนี้ ยังจะเสนอให้มีการตั้งคณะกรรมการระดับชาติฯ ซึ่งจะทำหน้าที่ป้องกันการแพร่ระบาดของโรคอุบัติใหม่ โดยมีนายอนุทิน ชาญวีรกูล เป็นประธาน รวมทั้งสร้างการรับรู้กับประชาชนมากขึ้น หลังจากมีข่าวปลอมสร้างความตื่นตระหนกให้กับประชาชน โดยจะมีทีมติดตามตรวจสอบข่าวปลอม ที่กระทรวงสาธารณสุขและจะดำเนินการอย่างจริงจังกับผู้ปล่อยข่าวและแชร์ข่าวปลอม จะมีความผิดตามกฎหมาย นายกรัฐมนตรี ยังเน้นย้ำให้ดูแลประชาชนอย่างเต็มที่ ซึ่งการตัดสินใจมาตรการใดๆ ต้องอยู่บนที่ตั้งให้ประชาชนปลอดภัยและมีสุขภาพที่ดีเป็นหัวใจสำคัญ ข้อมูลข่าวสารต้องโปร่งใส ให้ประชาชนได้รับข้อมูลข้อเท็จจริงที่สมบูรณ์ที่สุด